Teen terveysvaikutukset

Teen käytöllä arvellaan olevan niin myönteisiä kuin kielteisiäkin terveysvaikutuksia.
Myönteisiä vaikutuksia.
Aivoterveys.
Vuonna 2016 julkaistussa hongkongilaistutkimuksessa havaittiin, että päivittäin mustaa teetä juovat naiset sairastuivat 32 prosenttia harvemmin dementia-oireyhtymiin kuin teetä juomattomat. Naiset, jotka kuuluivat 1-2 kuppia teetä päivässä nauttivien ryhmään, pysyivät terveempinä kuin tätä enemmän nauttivat tai ne, jotka eivät juoneet teetä lainkaan. Jälkimmäisellä ryhmällä oli lisäksi suurin sairastavuus. Teetä juovien miesten sairastavuus oli kuitenkin vain 9 prosenttia pienempi. Tutkimukseen osallistui lähes 3000 ihmistä.
Teen aivoja suojaavia vaikutusmekanismeja ei tunneta kovin hyvin, mutta ne saattavat liittyä teepensaan lehtien sisältämiin psykoaktiivisiin katekiini-nimisiin flavanoleihin sekä L-teaniiniin, kenties myös kofeiiniin. Tutkimukseen osallistui noin tuhat yli 55-vuotiasta kiinalaista. Tutkittavat olivat oireettomia tutkimuksen alussa ja heidän sairautensa ja elintapansa huomioitiin tuloksessa. Tutkimus oli tavallista huolellisemmin laadittu, sillä osanottajien teenjuontitottumukset selvitettiin uudelleen seurannan päättyessä.
Muuta.
Vihreän teen on havaittu estävän solujen vanhenemista ja rappeutumista. Joidenkin teelaatujen sisältämät ainekset toimivat lisäksi mietoina masennuslääkkeinä. Teellä on sanottu olevan myös ruoansulatusta edistäviä vaikutuksia. 
Kielteisiä vaikutuksia.
Nivelreuma.
Vuonna 2010 julkaistussa yhdysvaltalaistutkimuksessa havaittiin, että teetä juovat iäkkäät naiset sairastuivat keskimäärin 40 prosenttia useammin nivelreumaan kuin teetä juomattomat. Etenkin runsas teenjuonti lisäsi sairastavuutta. Se osanottajaryhmä, joka nautti päivittäin vähintään neljä kuppia teetä, sairastui 78 prosenttia useammin nivelreumaan. Tutkimukseen osallistui yli 76 000 vaihdevuosi-iän ohittanutta naista.
Fluorin liikasaanti.
Tee sisältää runsaasti haitallista fluoridia. Jo yksi kupillinen vahvaa mustaa teetä saattaa ylittää Euroopan elintarviketurvallisuusviraston asettaman fluoridin ylimmän turvallisen saannin rajan. Liian suuri fluoridin saanti saattaa häiritä esimerkiksi kilpirauhasen toimintaa tai lasten aivojen ja kudosten kehitystä ja lisätä jopa luusyövän riskiä. Suuret annokset teetä voivat aiheuttaa myös hammaskiilteen kehityshäiriön, joka ilmenee hampaiden pinnan valkoisina laikkuina. Vakavammissa tapauksessa hampaat saattavat värjäytyä tai muuttua kuoppaisiksi. Musta tee kannattaa nauttia riskin vähentämiseksi mieluimmin nuoremmista lehdistä (engl. tippy, flowery, orange) valmistettuna teenä. Myös vihreä tee sisältää mustaa teetä vähemmän fluoridia.
Riippuvuus ja vieroitusoireet.
Suurten teemäärien säännöllinen nauttiminen saattaa aiheuttaa kofeiiniriippuvuutta. Teen käytön vähentäminen tai lopettaminen saattaa aiheuttaa vieroitusoireita kuten väsymystä, masennusta, vihaisuutta, muistamattomuutta, keskittymisvaikeuksia, motivaation puutetta ja ruokahalun lisääntymistä.
Ristiriitaiset tulokset.
Syöpä.
Eläin ja solututkimuksissa on havaittu, että teen sisältämät yhdisteet vaikuttaisivat hidastavan syövän kehittymistä monella tavalla. Väestötutkimusten tulokset ovat olleet kuitenkin ristiriitaisia.
Sydän- ja verisuoniterveys.
Vuonna 2012 julkaistun aiempiin tieteellisiin väestöseurantatutkimuksiin perustuvassa tutkimuskatsauksessa todettiin, että vihreän teen runsas nauttiminen korreloi Aasiassa alhaisemman sydänsairastavuuden kanssa. Interventiotutkimuksista ei ole kuitenkaan saatu selkeää näyttöä siitä, että vihreä tee laskisi verenpainetta tai veren rasva-arvoja, minkä vuoksi sitä ei saa markkinoida sydänterveyttä edistävänä juomana.
Mustan teen vaikutuksista sydänterveyteen on saatu ristiriitaisia tuloksia Euroopassa ja Yhdysvalloissa tehdyissä väestötutkimuksissa. Useimmissa tutkimuksissa on kyllä havaittu positiivista yhteyttä, mutta toisissa tutkimuksissa taas on havaittu päin vastoin yhteys suurempaan sairastavuuteen. Tutkijat ovat todenneet tämän johdosta, ettei ole olemassa tietoa siitä, johtuuko teen ja sydänterveyden välinen positiivinen yhteys teen juonnista vaiko teen juojien elintavoista ja ruokailutottumuksista tai ehkä siitä, että positiivisen tuloksen omaavat tutkimukset ylittävät helpommin julkaisukynnyksen. Myös teen juontia koskevia suosituksia on vaikea antaa, koska teen juonnin vaikutuksesta sydänterveyteen ei ole tehty satunnaistettuja kliinisiä tutkimuksia.
Vuoden 2012 tutkimuskatsauksen julkaisun jälkeen on saatu edelleen ristiriitaista näyttöä mustan teen vaikutuksista sydänterveyteen. Esimerkiksi vuonna 2025 julkaistussa iranilaistutkimuksessa havaittiin, että eniten teetä juovalla väestökolmanneksella (keskikulutus 9,5 kuppia viikossa) esiintyi jopa 83 prosenttia enemmän ja kohtuullisesti teetä juovilla (keskikulutus noin 5 kuppia viikossa) 66 enemmän sydänkohtauksia kuin vähiten teetä juovilla (keskikulutus 2,6 kuppia viikossa. Tutkimuksessa oli yli 5000 osanottajaa, joita seurattiin 15 vuoden ajan. Vain noin 1,5 prosenttia tutkituista käytti teen lisäksi myös kahvia